যুক্তফ্রন্টের প্রধান উদ্যোক্তা বিকল্প ধারা মহাসচিব মাহি বি চৌধুরী বলেন, ‘জাতীয় ঐক্য গড়ে তুলতে হলে বিএনপিকে পরিস্কার করতে হবে এ প্রক্রিয়ায় কোনোভাবেই জামায়াত নেই। আমাদের সঙ্গে জাতীয় ঐক্য করবেন, আবার অন্যদিকে ২০ দলীয় জোটে জামায়াতকে ধরে রাখবেন তা হতে পারে না। এমনটা হলে অন্যরা থাকলেও বিকল্প ধারা থাকবে না।’ বিএনপি, যুক্তফ্রন্ট ও গণফোরামের দফাগুলো ঘেটে দেখা যায়, তাদের দফাগুলোর পাঁচটিতে অভিন্ন ঐক্য রয়েছে। এগুলো হলো সুষ্ঠু ও গ্রহণযোগ্য নির্বাচনে সবার অংশগ্রহণ নিশ্চিত করতে নির্বাচনকালীন নিরপেক্ষ সরকার ব্যবস্থা। তফসিলের আগে বর্তমান সরকারকে সরে যাওয়া ও সংসদ ভেঙে দেওয়া। সেনাবাহিনীকে বিচারিক ক্ষমতা দিয়ে নির্বাচনের অন্তত সাত দিন আগে নামাতে হবে। এরপর আরও সাত দিন বা প্রয়োজনে তাদের আরও কিছুদিন রাখা যেতে পারে। নির্বাচন কমিশন পুনর্গঠন করতে হবে।